Kommissionens forordning (EF) nr. 997/2001

af 22. maj 2001

om ændring af forordning (EF) nr. 805/1999 om visse gennemførelsesforanstaltninger til Rådets forordning (EF) nr. 718/1999 om en kapacitetspolitik for EF's indlandsflåder til fremme af vandvejstransporten

KOMMISSIONEN FOR DE EUROPÆISKE FÆLLESSKABER HAR -

under henvisning til traktaten om oprettelse af Det Europæiske Fællesskab,

under henvisning til Rådets forordning (EF) nr. 718/1999 af 29. marts 1999 om en kapacitetspolitik for Fællesskabets indlandsflåder til fremme af vandvejstransporten(1), særlig artikel 9, stk. 3, og

ud fra følgende betragtninger:

(1) I henhold til artikel 7 i forordning (EF) nr. 718/1999 fastsætter Kommissionen de praktiske bestemmelser om gennemførelse af den kapacitetspolitik for indlandsflåden, der er fastlagt i samme forordning.

(2) Artikel 4 i Kommissionens forordning (EF) nr. 805/1999(2), ændret ved forordning (EF) nr. 1532/2000(3), der blev vedtaget i overensstemmelse med forordning (EF) nr. 718/1999, fastsætter "gammelt for nyt"-reglens kompensationsforhold med virkning fra den 29. april 1999.

(3) Artikel 4, stk. 2 i forordning (EF) nr. 718/1999, bestemmer, at "gammelt for nyt"-reglens kompensationsforhold reduceres løbende, således at det hurtigst muligt og i regelmæssige etaper nedbringes til nul senest den 29. april 2003. Der bør derfor fastsættes et nyt kompensationsforhold for "gammelt for nyt"-reglen i år 2000.

(4) I betragtning af den økonomiske udvikling i indlandsflådernes forskellige sektorer bør "gammelt for nyt"-reglens forskellige kompensationsforhold, der er omtalt i artikel 4 i forordning (EF) nr. 718/1999 og fastsat i artikel 4 i forordning (EF) nr. 805/1999, reduceres, men sådan at resultaterne af den strukturelle saneringsindsats, der har været ført siden 1990, ikke går tabt. Kompensationsforholdet for tørlastfartøjer bør ændres til 0,80:1, idet sektoren fortsat er i vækst. Kompensationsforholdet for tankskibe bør ændres lidt mindre til 1,15:1, idet situationen inden for sektoren giver anledning til bekymring, da der fortsat ikke er vækst i sektoren, og kompensationsforholdet for skubbebåde bør ændres lidt mere til 0,50:1, idet der ikke er udtalt overkapacitet i sektoren.

(5) De i denne forordning fastsatte foranstaltninger har været genstand for en udtalelse fra Den Sagkyndige Gruppe vedrørende Kapacitetspolitik og Fremmeindsats for EF-flåderne, der er foreskrevet i artikel 6 i Kommissionens forordning (EF) nr. 805/1999 -

UDSTEDT FØLGENDE FORORDNING:

Artikel 1

I forordning (EF) nr. 805/1999 foretages følgende ændringer:

1) I artikel 4, nr. 1) indsættes tallene "0,80:1" i stedet for "1:1".

2) I artikel 4, nr. 2) indsættes tallene "1,15:1" i stedet for "1,30:1".

3) I artikel 4, nr. 3) indsættes tallene "0,50:1" i stedet for "0,75:1".

Artikel 2

Denne forordning træder i kraft på tyvendedagen efter offentliggørelsen i De Europæiske Fællesskabers Tidende.

Denne forordning er bindende i alle enkeltheder og gælder umiddelbart i hver medlemsstat.

Udfærdiget i Bruxelles, den 22. maj 2001.

På Kommissionens vegne

Loyola De Palacio

Næstformand

(1) EFT L 90 af 2.4.1999, s. 1.

(2) EFT L 102 af 17.4.1999, s. 64.

(3) EFT L 175 af 14.7.2000, s. 74.